Mateo 10 | Beibele Inthaneteng | Phetolelo ya Lefase le Lefsa
10 Ka gona, a bitša barutiwa ba gagwe ba lesomepedi gomme a ba nea matla a go fenya meoya e sa hlwekago,+ e le gore ba e leleke le gore ba fodiše mohuta o mongwe le o mongwe wa bolwetši le mohuta o mongwe le o mongwe wa bofokodi.
2 Maina a baapostola ba lesomepedi+ ke a:+ Wa pele ke Simone yo a bitšwago Petro,*+ le Andrea+ ngwanabo; le Jakobo morwa wa Tsebedeo+ le Johane ngwanabo;
3 Filipi le Baratholomeo;+ Thomase+ le Mateo+ molekgetho; Jakobo morwa wa Alifeose,+ le Thadeo;
4 Simone wa Mokananaya+ le Judase Isikariote, yo ka morago a ilego a mo eka.+
5 Ba ba lesomepedi, Jesu o ile a ba roma a ba nea ditaelo tše:+ “Le se ke la ya tikologong ya ba ditšhaba gomme le se ke la tsena motseng wa Basamaria,+
6 go e na le moo, tšwelang pele le eya dinkung tše di timetšego tša ntlo ya Isiraele.+
7 Ge le dutše le sepela, le bolele le re: ‘Mmušo wa magodimo o batametše.’+
8 Le fodiše balwetši,+ le tsoše bahu, le hlwekiše balephera, le leleke batemona. Le amogetše feela, neang feela.+
9 Le se ke la tla le dikhwama tša go tsenya gauta goba silifera goba koporo,+
10 goba mokotlana wa dijo bakeng sa leeto goba diaparo tše pedi goba diramphašane goba lehlotlo, gobane mošomi o swanelwa ke dijo tša gagwe.+
11 “Motse goba motsana le ge e le ofe wo le tsenago go wona, le nyakeng yo a swanelegago go wona gomme le dule moo go fihla le tloga.+
12 Ge le tsena ka ntlong le dumediše ba ntlo yeo.
13 Ge e ba ntlo e swanela, a khutšo yeo le e kganyogelago yona e e tlele,+ eupša ge e ba e sa swanele, a khutšo ya lena e boele go lena.
14 Kae le kae moo motho a sa le amogelego goba a sa theetšego mantšu a lena, ge le etšwa ntlong yeo goba motseng woo le hlohlore lerole dinaong tša lena.+
15 Ruri ke re go lena: Letšatšing la Kahlolo naga ya Sodoma+ le Gomora e tla gaugelwa go feta motse woo.+
16 “Bonang! Ke le roma bjalo ka dinku gare ga diphiri;+ ka baka leo ebang šedi bjalo ka dinoga,+ fela le le ba se nago molato bjalo ka maeba.+
17 Le itote bathong,+ gobane ba tla le gafela dikgorong tša lefelong leo+ gomme ba le otla+ disinagogeng tša bona.+
18 Ee, le tla gogelwa pele ga babuši le dikgoši+ ka baka la ka, gore e be bohlatse+ go bona le go ditšhaba.
19 Lega go le bjalo, ge ba le gafa, le se ke la belaela mabapi le kamoo le tlago go bolela ka gona goba seo le tlago go se bolela, gobane seo le tlago go se bolela le tla se newa ka nako yeo,+
20 gobane bao ba bolelago ga se lena feela, eupša ke moya wa Tatago lena wo o bolelago ka lena.+
21 Go feta moo, ngwanabo motho+ o tla gafela ngwanabo lehung, tate a gafele ngwana wa gagwe lehung, bana ba tsogele batswadi matla gomme ba ba dira gore ba bolawe.+
22 Le tla ba ba hloilwego ke batho bohle ka baka la leina la ka,+ eupša yo a kgotleletšego go fihla bofelong ke yena a tlago go phološwa.+
23 Ge ba le tlaiša motseng o mongwe, le tšhabele go o mongwe,+ gobane ruri ke re go lena: Le gatee le ka se fetše tikologo+ ya metse ya Isiraele go fihla Morwa wa motho a goroga.+
24 “Morutiwa ga a fete morutiši wa gagwe, le mohlanka ga a fete mong wa gagwe.+
25 Go lekane gore morutiwa a be bjalo ka morutiši wa gagwe gomme mohlanka a be bjalo ka mong wa gagwe.+ Ge e ba batho ba biditše mong wa ntlo gore ke Beletsebubu,*+ gona ba tla palelwa ke eng go bitša ba ntlo ya gagwe ka tsela yeo?
26 Ka baka leo, le se ke la ba boifa, gobane ga go selo se se bipilwego seo se ka se kego sa bipologa gotee le sephiri seo se ka se kego sa tsebja.+
27 Seo ke le botšago sona leswiswing, le se bolele seetšeng, seo le se kwago se hebehebetšwa, le se bolele le le godimo ga dintlo.+
28 Le gona le se ke la boifa+ bao ba bolayago mmele eupša ba sa kgone go bolaya moya; go e na le moo le boife+ yo a kgonago go fediša moya gotee le mmele Gehenna.*+
29 Na dithaga tše pedi ga di rekišwe ka tšhelete ya tšhipi ya theko e nyenyane?+ Lega go le bjalo, ga go le e tee ya tšona yeo e tlago go wela fase Tatago lena a sa tsebe.+
30 Eupša yona meriri ye ya dihlogo tša lena e badilwe ka moka.+
31 Ka gona, le se ke la boifa: Le ba bohlokwa go feta dithaga tše dintši.+
32 “Ka gona, yo mongwe le yo mongwe yo a ipolelago pele ga batho gore o boteeng le nna, le nna ke tla ipolela gore ke boteeng+ le yena pele ga Tate yo a lego magodimong,
33 eupša mang le mang yo a ntatolago pele ga batho, le nna ke tla mo latola+ pele ga Tate yo a lego magodimong.
34 Le se ke la nagana gore ke tletše go tliša khutšo lefaseng; ke tletše go tliša tšhoša, e sego khutšo.+
35 Gobane ke tletše go baka karogano magareng ga motho le tatagwe, morwedi le mmagwe, le magareng ga ngwetši le mmatswale.+
36 Ka kgonthe manaba a motho e tla ba batho ba lapeng la gabo.
37 Yo a ratago tatagwe goba mmagwe kudu go mpheta ga se a ntshwanela, le yo a ratago morwa goba morwedi wa gagwe kudu go mpheta ga se a ntshwanela.+
38 Mang le mang yo a sa nyakego go rwala kota ya gagwe ya tlhokofatšo gomme a ntatela, ga se a ntshwanela.+
39 Yo a lekago go phološa moya wa gagwe o tla o loba gomme yo a lobago moya wa gagwe ka baka la ka o tla o hwetša.+
40 “Yo a le amogelago o amogela le nna gomme yo a nkamogelago o amogela le yo a nthomilego.+
41 Yo a amogelago moporofeta ka baka la ge e le moporofeta o tla hwetša moputso wa moporofeta+ gomme yo a amogelago moloki ka baka la ge e le moloki o tla hwetša moputso wa moloki.+
42 Mang le mang yo a neago yo mongwe wa ba banyenyane ba senwelo feela sa meetse a tonyago gore a nwe ka baka la ge e le morutiwa wa ka, ruri ke a le botša ke re: A ka se lobe moputso wa gagwe le gatee.”+
^ “Petro” o bitšwa ka ditsela tše hlano: mo o bitšwa “Simone yo a bitšwago Petro”; go 16:16 ke “Simone Petro”; go Dit 15:14 ke “Simeone”; go Joh 1:42 ke “Kefase”; gantši o bitšwa “Petro,” go etša go Mat 14:28.
^ Le ke leina le lengwe la Sathane.
^ Gehenna ke lefelo la go fišetša ditšhila la ka ntle ga Jerusalema.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D40%26Chapter%3D10%26wtlocale%3DSE%26srcid=share⊂ject=Bala Beibele Inthaneteng